Broer gevonnis ná gru-moorde op familielede | Maroela Media
Wesley Neil Julyan is Dinsdag tot vier keer lewenslange tronkstraf gevonnis vir die moord op sy broer, sy twee broerskinders en sy broer se skoonpa.
Jeffrey Shaun Julyan (34), Ethan Julyan (9), Kayla McKenna (16) en Peter McKenna (73) se liggame is in Desember 2017 in 'n uitgebrande huis in Mtwalume in KwaZulu-Natal aangetref.
Die slagoffers is gewurg en vasgebind voordat die huis aan die brand gesteek is. Al vier liggame is in die slaapkamer aangetref.
'n Man is destyds buite die huis aangetref en is na 'n hospitaal geneem vir rookinaseming. Die man, Wesley Julyan, is sowat twee maande ná die voorval in verband met die moorde in hegtenis geneem.
Natasha Kara, woordvoerder van die Nasionale Vervolgingsgesag (NVG), het gesê Wesley is behalwe vir die lewenslange vonnisse tot 'n bykomende vyf jaar tronkstraf vir brandstigting gevonnis in die hooggeregshof in Mtunzini.
Volgens Kara het dit tydens die verhoor aan die lig gekom dat daar onenigheid onder die broers was oor items wat uit hul pa se huis verwyder is. Almal was op die dag van die moorde by die broers se pa se huis.
Wesley het sy broer met piksteel geslaan en hom gewurg tot hy dood is voordat hy McKenna en sy twee broerskinders ook verwurg het. Hy het hierna petrol gebruik om die huis mee aan die brand te steek. Wesley het buite die huis bly staan en vir sy vriendin in die VSA 'n boodskap gestuur terwyl die huis gebrand het.
Wesley het tydens die verhoor aangevoer dat hy geen idee gehad het wie die brand gestig het of dat sy familielede gesterf het nie.
Staatsaanklaer adv. Dorian Paver het tydens die verhoor getuienis gelei van ooggetuies wat getuig het dat Wesley geen poging aangewend het om die vlamme te probeer blus nie, maar hul pogings probeer stuit het.
Leanne Julyan het haar pa, man en twee kinders in die brand verloor en die hof het gehoor watter vernietigende impak dit op haar lewe gehad het.
Wesley is in 2004 tot 13 jaar tronkstraf gevonnis vir die moord op Ken van Aardt (51). Wesley, toe 18 jaar oud, het Van Aard met 'n skoenveter verwurg en sy motor gesteel. Sy vonnis is in 2006 tot 20 jaar tronkstraf verleng nadat die staat teen sy aanvanklike vonnis geappelleer het. Volgens ander berigte het Wesley nie eens die helfte van sy vonnis uitgedien nie voordat hy op parool vrygelaat is.
Peter McKenna, Jeffrey Julyan, Ethan Julyan en Kayla McKenna.
Nou SIEN JULLE wat gebeur as sommige mense voortydig op parool vrygelaat word??????? Hierdie ou het duidelik nie sy varkies almal op hok nie en daar was reeds – op 'n BAIE JONG OUDERDOM – 'n gewelddadige streep by hom op te merk. WAT SOEK HY DAN NOG IN DIE GEMEENSKAP OP VRYE VOET??? Dis nou, voor hy aangekeer was vir hierdie misdade.
hoekom word n wit moordenaar dan op parool vrygelaat? ek dog dan 2 stelle reels geld in SA…
Die tragiedie kon verhoed gewees het as Wesley nie parool gekry het nie. Paroolvoorwaardes kan werklik strenger wees en strenger toegepas word. Hy het al op vroeë ouderdom gewys dat hy n moordenaar is. Hoekom is hy so gou op parool geplaas.